KOMISIJOS REGLAMENTAS (EB) Nr. 1455/2007
2007 m. gruodžio 10 d.
kuriuo leidžiama naudoti tam tikras ryžių, kurių kilmės šalis yra Egiptas, Bendrijos importo kvotas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1785/2003 dėl bendro ryžių rinkos organizavimo (1), ypač į jo 13 straipsnio 1 dalį,
kadangi:
(1)
Europos Bendrijų bei jų valstybių narių ir Egipto Arabų Respublikos Europos ir Viduržemio jūros regiono šalių susitarimo (2) (toliau - Susitarimas), patvirtinto Tarybos sprendimu 2004/635/EB (3), 1 protokolas pakeistas Europos Bendrijų bei jų valstybių narių ir Egipto Arabų Respublikos Europos ir Viduržemio jūros regiono šalių susitarimo protokolu, kuriuo atsižvelgiama į Bulgarijos Respublikos ir Rumunijos įstojimą į Europos Sąjungą (4), pridėtu prie Tarybos sprendimo 2007/774/EB (5). Pakeistame 1 protokole numatytos trys naujos metinės tarifinės ryžių, kurių kilmės šalis yra Egiptas, importo į Bendriją kvotos, būtent 57 600 tonų lukštentų ryžių po 11 EUR/t, kurių KN kodas yra 1006 20, kvota, 19 600 tonų iš dalies arba visiškai nulukštentų ryžių po 33 EUR/t, kurių KN kodas yra 1006 30, kvota ir 5 000 tonų skaldytų ryžių po 13 EUR/t, kurių KN kodas yra 1006 40 00, kvota.
(2)
Tos kvotos turėtų būti administruojamos vadovaujantis 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (6), atsižvelgiant į pastovią Egipto ir Bendrijos prekybą ryžiais ir siekiant suteikti galimybę tiesiogiai naudotis kvotomis bei jas administruoti.
(3)
Produktą išleidžiant į laisvą apyvartą transporto dokumentui ir lengvatinės kilmės įrodymo dokumentui taikomos taisyklės yra išdėstytos Susitarimo 4 protokole (7). Turėtų būti nustatytos išsamios tų nuostatų, taikomų atitinkamai kvotai, įgyvendinimo taisyklės.
(4)
Remiantis Europos Bendrijų bei jų valstybių narių ir Egipto Arabų Respublikos Europos ir Viduržemio jūros regiono šalių susitarimo protokolo, kuriuo atsižvelgiama į Bulgarijos Respublikos ir Rumunijos įstojimą į Europos Sąjungą, 9 straipsniu, protokolas laikinai taikomas nuo 2007 m. sausio 1 d. ir įsigalioja pirmojo mėnesio po to, kai deponuojamas paskutinis patvirtinimo dokumentas, pirmąją dieną. Todėl reikia suteikti galimybę nuo 2007 metų importuoti atitinkamomis kvotomis nustatytą kiekį.
(5)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Kiekvienų metų sausio 1 d. skiriamos šios ryžių, kurių kilmės šalis yra Egiptas, metinės importo tarifinės kvotos:
a)
57 600 tonų lukštentų ryžių po 11 UR/t, kurių KN kodas yra 1006 20, kvota, kurios eilės numeris yra 09.1780;
b)
19 600 tonų iš dalies arba visiškai nulukštentų ryžių po 33 EUR/t, kurių KN kodas yra 1006 30, kvota, kurios eilės numeris yra 09.1781;
c)
5 000 tonų skaldytų ryžių po 13 EUR/t, kurių KN kodas yra 1006 40 00, kvota, kurios eilės numeris yra 09.1782.
2. Šias kvotas administruoja Komisija pagal Komisijos reglamento (EEB) Nr. 2454/93 308a-308c straipsnius.
3. Nukrypstant nuo 1 dalies, 2007 metais toje dalyje nurodytas kvotas leidžiama pradėti naudoti šio reglamento įsigaliojimo dieną.
2 straipsnis
Remiantis Europos Bendrijų bei jų valstybių narių ir Egipto Arabų Respublikos Europos ir Viduržemio jūros regiono šalių susitarimo 4 protokolu produktą išleisti į laisvą apyvartą pagal šio reglamento 1 straipsnio 1 dalyje nurodytas kvotas galima pateikus transporto dokumentą ir lengvatinės kilmės įrodymo dokumentą, kurie išduoti Egipte ir susiję su atitinkamomis partijomis.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 10 d.